SELETUSKIRI

1. ETTEPANEKU TAUST

Euroopa Parlamendi ja nõukogu direktiivi 2006/126/EÜ („juhilubade direktiiv”) käesolev muutmisettepanek järgneb komisjoni 19. juulil 2011 vastuvõetud ettepanekule võtta vastu Euroopa Parlamendi ja nõukogu määrus, millega muudetakse nõukogu määrust (EMÜ) nr 3821/85 autovedudel kasutatavate sõidumeerikute kohta („sõidumeerikute määrus”) ning Euroopa Parlamendi ja nõukogu määrust (EÜ) nr 561/2006[1]. Nimetatud kaks ettepanekut moodustavad õigusaktide paketi, mille eesmärk on paremini jõustada autovedusid käsitlevaid sotsiaalõigusnorme ning vähendada pettuseid ja halduskoormust, arendades sõidumeerikute tehnilist külge ja parandades nende tõhusust.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Sõidumeerikute määruse muutmise eesmärgil sidusrühmadega peetud nõupidamiste ja mõju hindamise käigus leiti, et juhikaardi ja sõiduloa ühendamine on sobiv lahendus pettuseohu vähendamiseks ja ka pikas perspektiivis kulude piiramiseks (ühe dokumendi väljastamine ja hankimine kahe asemel). Sidusrühmadega konsulteerimise ja mõju hindamise tulemused on juba avaldatud[2].

Juhilubasid ja juhikaarte väljastatakse krediitkaardi formaadis ning need sisaldavad väga sarnaseid andmeid (juhi isikuandmed, foto jne). Juhilubade direktiiviga on juba ettenähtud võimalus lisada standardformaadis juhiloale mikrokiip. Lisaks piirdub mõlema dokumendi kehtivusaeg viie aastaga, kuna juhilubade direktiivis on sätestatud, et alates 19. jaanuarist 2013 kehtivad veoauto- ja bussijuhtide juhiload viis aastat.

Dokumentide ühendamine ei nõuaks seega kehtivate sõidumeerikukaartide kehtivusaja ega seega nende vastupidavuse muutmist (kuna erinevalt juhilubadest käsitsetakse neid igapäevaselt). Juhikaartide ühendamine juhilubadega aitaks teeäärse kontrolli käigus tuvastada juhte, kes kasutavad neile mittekuuluvat kaarti või kahte erinevat kaarti. Lisaks vähendab see juhtide soovi anda oma juhiluba teiste juhtide käsutusse sõidumeerikusüsteemiga seotud pettuse eesmärgil.

Mõjuhinnangus järeldati, et juhikaartide ühendamine juhilubadega aitaks vähendada halduskoormust ligikaudu 100 miljoni euro võrra aastas.

3. ETTEPANEKU ÕIGUSLIK KÜLG

Nõukogu määruse (EMÜ) nr 3821/85 muutmisettepaneku artikliga 27 on ette nähtud, et juhikaarte väljastatakse kooskõlas sõidumeerikute määruse sätetega kuni 18. jaanuarini 2018. Selles on ka sätestatud, et alates 19. jaanuarist 2018 ühendatakse juhikaardid juhilubadega ning neid väljastatakse, uuendatakse, vahetatakse ja asendatakse kooskõlas direktiivi 2006/126/EÜ sätetega.

Juhikaartide järkjärguline asendamine juhilubadega eeldab juhilubade direktiivi muutmist, et õiguslikust aspektist võimaldada koos toimida kahel funktsioonil, mis on koondatud ühte dokumenti, milleks oleks siis juhikaardi funktsioonidega juhiluba.

Juhikaartide suhtes kohaldatakse praegu tüübikinnitusmenetlust, mis täiendab juhilubade suhtes kohaldatavat menetlust. Alates 19. jaanuarist 2018 tuleb kutselistele juhtidele välja antavate ning seega sõidumeeriku juhikaardi funktsioone hõlmavate juhilubade tüübikinnituse puhul järgida mikrokiibi suhtes kohaldatavaid nõudeid, mis on sätestatud vastavalt käesolevale direktiivile ning lisanõudeid, millele on osutatud nõukogu määruses (EMÜ) nr 3821/85, nagu näiteks koostalitlusvõime või loogiliste funktsioonide katsetamine. Samas tuleks tüübikinnitusega seotud meetmete rakendamisel vältida katsetamise dubleerimist.

Ettepanek ei mõjuta eraisikute juhilube ning on suunatud üksnes kutselistele juhtidele, kelle suhtes kehtivad sõidu- ja puhkeaegade ning sõidumeeriku kasutamise eeskirjad. Alates 19. jaanuarist 2018 väljastatakse uus juhiluba või juhikaart üheainsa dokumendina.

4. MÕJU EELARVELE

Ettepanekust ei tulene ELi eelarvele täiendavat kulu.

2011/0327 (COD)

Ettepanek:

EUROOPA PARLAMENDI JA NÕUKOGU DIREKTIIV,

millega muudetakse Euroopa Parlamendi ja nõukogu direktiivi 2006/126/EÜ seoses juhikaardi funktsioone hõlmavate juhilubadega

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 91,

võttes arvesse Euroopa Komisjoni ettepanekut,

olles edastanud õigusakti eelnõu riikide parlamentidele,

võttes arvesse Euroopa Majandus- ja Sotsiaalkomitee arvamust,[3]

võttes arvesse Regioonide Komitee arvamust,[4]

toimides seadusandliku tavamenetluse kohaselt

ning arvestades järgmist:

1. Kogemused on näidanud, et pettust ja väärkasutust esineb juhilubadega seoses harvemini kui juhikaartidega, mida kasutatakse sõidumeerikutes, mis paigaldatakse sõidukitesse, mida kasutatakse reisijate või kauba autoveol vastavalt nõukogu 20. detsembri 1985. aasta määrusele (EMÜ) nr 3821/85 autovedudel kasutatavate sõidumeerikute kohta[5]. Sõidumeerikud oleksid seega usaldusväärsemad, kui juhikaardid ja juhiload oleksid ühendatud. Dokumentide ühendamine vähendaks juhtide halduskoormust, kes ei peaks enam kahte eraldi dokumenti taotlema ja omama.

2. Juhilubade ja juhikaartide kujundus ning andmeväljad on peaaegu identsed. Ainus märkimisväärne erinevus on see, et juhikaardid peavad sisaldama mikrokiipi, samas kui juhilubade puhul on mikrokiibi lisamine vabatahtlik. Nähtub, et tehniliselt on kahe dokumendi ühendamine hõlpsasti saavutatav.

3. Dokumentide ühendamine ei tohiks mõjutada õigusi ja kohustusi, mis tulenevad ametiasutuste väljastatud loast omada juhiluba ja juhikaarti

4. Juhikaartide suhtes kohaldatakse praegu tüübikinnitusmenetlust, mis täiendab juhilubade suhtes kohaldatavat menetlust. Alates 19. jaanuarist 2018 peab kutselistele juhtidele välja antavatele ning juhikaardi funktsioone hõlmavatele juhilubadele lisatud mikrokiibi tüübikinnitus vastama lisaks komisjoni määruses XXXX/XXXX (millega rakendatakse direktiiv 2006/126/EÜ seoses andmekandjat hõlmavate juhilubadega) sätestatud nõuetele ka kõigile asjaomastele nõuetele, mis on sätestatud määruses (EMÜ) nr 3821/85.

5. Seetõttu tuleks Euroopa Parlamendi ja nõukogu 20. detsembri 2006. aasta direktiivi 2006/126/EÜ (juhilubade kohta)[6] vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2006/126/EÜ muudetakse järgmiselt.

1) Artiklile 1 lisatakse lõige 5:

„5. Alates 19. jaanuarist 2018 lisatakse kõigile artikli 7a kohaselt väljastatud juhilubadele mikrokiip.

Kõnealune mikrokiip vastab käesoleva artikli lõigete 2 ja 3 nõuetele, sealhulgas eelkõige lõike 2 kohaselt vastuvõetavatele meetmetele. See sisaldab samuti kõiki kaardi identimisandmeid, millele on osutatud määruse (EMÜ) nr 3821/85 IB lisa IV jao punktis 5.2.

Artikli 7a kohaselt väljastatud juhiluba peab tüübikinnituse osas vastama määruse (EMÜ) nr 3821/85 IB lisa [III peatüki] nõuetele. Tüübikinnituse andmed salvestatakse mikrokiibil juhikaardile vastavas rakenduses.”

2) Lisatakse artiklid 7a, 7b ja 7c:

„Artikkel 7a

Juhikaarti hõlmav juhiluba

1. Euroopa Parlamendi ja nõukogu määruse (EÜ) nr 561/2006[7] tähenduses kauba ja reisijate autovedusid teostavate sõidukijuhtide juhiloa väljastamisel, asendamisel, uuendamisel või vahetamisel annavad liikmesriigid alates 19. jaanuarist 2018 välja vajalikke funktsioone hõlmava juhiloa, mida saab kasutada ka juhikaardina määruse (EMÜ) nr 3821/85 tähenduses.

2. Juhikaardi funktsioone hõlmav juhiluba väljastatakse ühe kuu jooksul alates ajast, mil pädev asutus taotluse kätte saab.

3. Juhikaardi funktsioone hõlmava juhiloa väljaandmisel kannab liikmesriik juhiloale I lisas osutatud ELi ühtlustatud koodi.

4. Juht ei tohi samaaegselt omada määruse (EMÜ) nr 3821/85 kohaselt väljastatud juhikaarti ja juhikaardi funktsioone hõlmavat juhiluba. Juhikaardi funktsioone hõlmava juhiloa väljaandmisel juhile loovutab juht loa väljastanud ametiasutusele nii oma endise juhiloa kui ka endise juhikaardi.

5. Kui juhikaardi funktsioone hõlmava kehtiva juhiloa võtab ära või peatab muu liikmesriik kui loa väljastanud liikmesriik, tagastab ta loa selle väljastanud liikmesriigi ametiasutusele, märkides ära tagastamise põhjused.”

„Artikkel 7b

Juhikaarti hõlmavate juhilubade uuendamine

6. Kui juht soovib juhikaardi funktsioone hõlmavat juhiluba uuendada, esitab ta hiljemalt 15 tööpäeva enne loa kehtivuse lõppkuupäeva taotluse alalise elukoha liikmesriigi pädevatele asutustele.

7. Kui uuendamise taotlus esitatakse juhikaardi funktsioone hõlmava juhiloa kohta ja selle kehtivuse lõppkuupäev läheneb, siis väljastab pädev asutus uue loa enne kehtivuse lõppkuupäeva, kui taotlus saadeti lõikes 1 sätestatud tähtaegade piires.”

„Artikkel 7c

Varastatud, kaotatud või defektsed juhikaarti hõlmavad juhiload

8. Liikmesriigid säilitavad väljastatud, varastatud, kaotatud või defektsete juhikaardi funktsioone hõlmavate juhilubade andmed vähemalt nende halduskehtivuse ajal.

9. Juhikaardi funktsioone hõlmava juhiloa vargusest tuleb varguse toimumise liikmesriigi pädevale asutusele ametlikult teatada.

10. Juhikaardi funktsioone hõlmava juhiloa kaotamisest tuleb ametlikult teatada loa väljastanud liikmesriigi pädevatele asutustele ja alalise elukoha liikmesriigi pädevatele asutustele (kui see on erinev) .

11. Kui juhikaardi funktsioone hõlmav juhiluba on kahjustada saanud, toimib puudulikult, on kadunud või varastatud, esitab juht seitsme kalendripäeva jooksul loa asendamise taotluse loaomaniku alalise elukoha liikmesriigi pädevatele asutustele. Kõnealused asutused asendavad loa viie tööpäeva jooksul pärast vastava üksikasjaliku taotluse kättesaamist.”

3) I lisa punktile 3 lisatakse koodi 96 järel järgmine ELi kood:

„97. Juhikaardi funktsioone hõlmav juhiluba kuni … [nt 97(01.01.18)].”

Artikkel 2

1. Liikmesriigid võtavad vastu käesoleva direktiivi täitmiseks vajalikud õigus- ja haldusnormid ja avaldavad need hiljemalt [2 aastat pärast jõustumist]. Liikmesriigid edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Liikmesriigid kohaldavad neid norme alates 19. jaanuarist 2018.

Kui liikmesriigid võtavad kõnealused normid vastu, lisavad nad nendesse normidesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende vastuvõetud põhiliste riiklike õigusnormide teksti.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Liidu Teatajas .

Artikkel 4

Käesolev direktiiv on adresseeritud liikmesriikidele.

Brüssel,

Euroopa Parlamendi nimel Nõukogu nimel

president eesistuja

[1] KOM(2011) 451 (lõplik).

[2] Vt mõjuhinnang SEK(2011) 948.

[3] ELT C , , lk .

[4] ELT C , , lk .

[5] EÜT L 370, 31.12.1985, lk 8.

[6] ELT L 403, 30.12.2006, lk 18.

[7] ELT L 102, 11.4.2006, lk 1.